**Óraterv**

|  |  |
| --- | --- |
| **Tantárgy: magyar nyelv és irodalom** | **Készítette: Birgés Melinda mesterpedagógus** |
| **Évfolyam: 12.** | **Győri Tánc- és Képzőművészeti Általános Iskola, Szakgimnázium, Technikum és Kollégium** |
| **Témakör:** József Attila | **Az óra anyaga:** Tiszta szívvel: mű- és létértelmezés vizuális technikákkal |
| **Az óra típusa:** új anyagot feldolgozó | **Módszerek:** a tanultak alkalmazása, megfigyelés, megbeszélés, összehasonlítás, önellenőrzés |
| **Taneszközök:** tankönyv, szöveggyűjtemény, tanulói telefon/tablet, tanári laptop | **Szemléltető eszközök: Powerpoint bemutató**, tanulói tablet/telefon |
| **Kapcsolódási pontok:** képzőművészet, történelem, pszichológia | **Javaslat:** nagy méretű papíron is kioszthatók a feladatok; frontálisan és/vagy csoportmunkában is dolgozhatunk; a diák közösen is szerkeszthetők; a ppt a tanulók számára is letölthető |

**Feladatsor**

1. **Ráhangolódás**
2. dia Címmeditáció
* Egészítsük ki a tiszta szívvel szószerkezetet, kapcsoljunk hozzá főnévi igenevet! Mit lehet tiszta szívvel csinálni?

Lehetséges válaszok:

* Keressünk rokon értelmű szavakat a tiszta szívvel kifejezésre!

Lehetséges válaszok: őszintén, szívvel-lélekkel, odaadással, szeretettel, bűntelenül, tisztán

1. **Jelentésteremtés**
2. dia Szakaszos olvasás
* Versszakonként olvassuk el a művet és jósoljuk meg minden szakasz után, mi a téma! Állításainkat indokoljuk meg!
* Az egész vers elolvasása után módosítsuk a megállapításokat!

Lehetséges megoldások:

|  |  |  |  |
| --- | --- | --- | --- |
|  | **Mi a téma?** | **Mi a bizonyíték?** | **Módosítás** |
| 1. vszk. | szent és sérthetetlen értékek tagadása (Isten, Haza, család), szerelem hiánya, magány | tagadószók, utalás a Horthy-korszakra, negatív képalkotás | hitehagyottság, hontalanság, gyökértelenség, múltbéli hiányok, jövőtlenség, tisztelet, megbecsülés hiánya |
| 2. vszk. | éhség, nélkülözés, ifjúsága | ellentét, paradoxon, népmesei szám és idő | a jelen kilátástalan, az ember értékteli állapotában is értéktelen,tehetetlenség |
| 3. vszk. | bűnözés, züllés, gyilkosság eshetősége | feltételes kötőszó, bűncselekmények, vallás: isten nincs, ördög van? | lázadás, menekülés, dac, kitörés, provokáció, figyelemfelhívás, személyes igazságszolgáltatás, a kiszolgáltatottság ilyen fokán minden lehet |
| 4. vszk. | halál=megnyugvás | patetikus kifejezések | nincs megoldás, nincs segítség, a külvilág érzéketlen, megfosztottság  |

Válaszolják meg a következő kérdéseket!

* Egy gyilkos versét olvastuk?
* Az alkotás műfaja panaszvers?
* Lehet/van olyan léthelyzet, amelyben megszűnik a morál?
* Miért értették félre a költőt?
* Jogosan tanácsolták el az egyetemről verse miatt József Attilát?
1. dia A lírai én karaktertérképe
* A szöveg alapján készítsük el a lírai én karaktertérképét! Ki írta ezt a verset/ki beszél ebben a versben, milyen állapotban, milyen belső tulajdonságokkal, érzelmekkel, indulatokkal? (Ha van rá vállalkozó diák, a költő sziluettrajza köré írhatóak a tulajdonságok.)

****

Pl.: A lírai én elkeseredett, mert nincs erőforrás, amellyel megváltoztathatná az életét.

1. **Reflektálás**
2. dia Léthelyzetelemzés SWOT-analízissel
* A műben vázolt léthelyzet vizsgálatával arra keressük a választ, hogy mik azok az erősségek, amelyekkel lehetőségeket találhatunk és aknázhatunk ki a veszélyek elhárítására, illetve melyek azok a gyengeségek, amelyek akadályozzák a tényleges veszélyek elhárítását. A feladat célja, hogy megmutassuk a tanulóknak, hogyan lehet felülkerekedni reménytelen élethelyzeteken (magány, munkanélküliség, céltalanság), egyfajta válságkezelési technikát is megismernek.

Lehetséges válaszok:

Erősségek: fiatalság, öntudat, éntudat, őszinteség

Gyengeségek: passzivitás, sodródás, elkeseredettség

Lehetőségek: barátok, segítők, álláskeresés

Veszélyek: alvilág, betegség, kiszolgáltatottság

1. dia Maslow piramisa, avagy az értelmes, emberhez méltó élet szükségletei
* Melyek az emberhez méltó élet szükségletei/kritériumai? A tanulók először saját piramisukat szerkesztik meg.
* Mennyiben felelt meg/volt birtokában a felsoroltaknak József Attila?
1. dia Az utolsó szó jogán - reflexiók
* Ha nem marad rá idő, akkor házi feladatnak adható. Egy-egy kifejezésről kell bebizonyítani, idézettel alátámasztani, hogy a verssel össszefüggésbe hozható.

Hiányleltár

Demotiváció

Önmegsemmisítés

Nemzedékvers

Társadalomkritika

Faust-motívum

Gyermekkor

**Az alkalmazott tanulási módszerek, technikák**

**Pókhálóábra**

Grafikai szervező, az asszociációs fürtábra egyszerűbb változata. Egy központi „hívó szóhoz”(fogalomhoz, kifejezéshez, problémához, kérdéshez stb.) társított gondolatok, információk, fogalmak, jelentések, asszociációk összegyűjtését és rögzítését segíti. Használatakor minden, a „hívó szóról” eszünkbe jutó tartalmat a központi kifejezéshez társítunk, és nem gondolkodunk azon, hogy logikai kapcsolatokat vagy alá-fölérendeltségi viszonyokat hozzunk létre a felírt jelzésszerű gondolatok között.

**Jóslás, jóslástáblázat**

Olyan eljáárs, amely arra ösztönöz bennünket, hogy korlátozott számú információ birtokában előfeltevéseket, elvárásokat fogalmazzunk meg az olvasandó szöveggel kapcsolatban. A megfogalmazott feltevéseket, hipotéziseket aztán a szöveg (film, kép, zene) elolvasása (megtekintése, meghallgatása) után összevethetjük a ténylgesen tapasztaltakkal. Magyarázatot kereshetünk az eltérésekre, végiggondolhatjuk, mely előfeltevéseink nyertek igazolást és miért. A szakaszos olvasás módszerével kombinálva jóslástáblázattal dolgozunk.

**Szakaszos olvasás**

Olyan módszer, amely az olvasás és gondolkodás folyamatát a mélyebb megértés érdekében szakaszokra bontja. Az olvasottakkal aktív, interaktív viszony kialakítására késztet, fenntartja a kíváncsiságot, és gyakran termékeny vitát provokál. Bátorít saját kérdések megfogalmazására, és megkönnyíti a vélemény kifejezését, miközben a másik véleményének tiszteletben tartására késztet.

**Karaktertérkép**

Grafikai szervező. Fiktív (irodalmi) vagy valós (történelmi személyiségek, hétköznapi emberek) alakok, karakterek árnyalt, több szempontú, érvekkel alátámasztott jellemzést, illetve több karakter összehasonlítását segíti. Egy-egy szereplő szöveges (szóbeli vagy írásbeli) jellemzésének vázlatául is szolgálhat. Jóslástáblázattal össszekapcsolt, ismétlődő szakaszai a következők:

* jóslás, az előzetes várakozás megfogalmazása, indoklása;
* az első szakasz elolvasása (csendben vagy hangosan);
* jóslásellenőrzés és olvasást követő elemző, értelmező tevékenység.

A folyamatot legvégül mindig a szöveg újbóli, folyamatos végigolvasása zárja.

**SWOT-analízis**

A vállalati életből származó betűszó, ami a versenyképesség és hatékonyság növelése érdekében végzett elemzést takar. Lényege, hogy egy adott problémával vagy problémamegoldással, jelenséggel helyzettel vagy tervvel kapcsolatban táblázatba rendezze az erősségeket (Strengths), a gyengeségeket (Weakness), a lehetőségeket (Opportunities) és a veszélyeket (Threats).

Gyengeségek: belső tényezők, olyan dolgok, amik nem jól működnek, de lehet rá befolyás, hogy jobb legyen.

Erősségek: belső tényezők, pozitív dolgok, amik jól működnek, és lehet rá befolyás, hogy még jobban működjenek.

Lehetőségek: külső tényezők, olyan adottságok, amelyeket nem tudunk befolyásolni, de kedvezőek, és rájuk építve kihasználhatjuk az erősségeinket..

Veszélyek: külső tényezők, olyan korlátok, negatív tényezők, amelyeket nem tudunk befolyásolni, és csökkentik a siker esélyeit, kockázatot is jelentenek.

(Forrás: Pethőné Nagy Csilla: Irodalom 9-12.)